‘মার্কিন জীবাণু হামলার ফল করোনাভাইরাস’
করোনাভাইরাস মহামারী হিসেবে রূপ নেয়ায় যুক্তরাষ্ট্রকেই দোষী বলছেন ইরানের বিপ্লবী গার্ডসের প্রধান হোসেন সালামি। হুশিয়ার করে তিনি বলেন, যারা এই ভাইরাস ছড়িয়েছে, শেষ পর্যন্ত তাদের জন্যই তা হিতে বিপরীত হতে পারে।







বৃহস্পতিবার তিনি জানান, এটা সম্ভব যে আমেরিকার জীবাণু হামলারই ফল এই ভাইরাস। প্রথম তা চীনে ছড়ানো হয়েছে, পরে ইরানে এবং এরপরে বাদবাকি বিশ্বে।- খবর আরটি




কোভিড-১৯ নামের এই ভাইরাসের বিরুদ্ধে ইরান লড়াই চালিয়ে যাবে বলে প্রতিশ্রুতি দিয়ে তিনি বলেন, ওয়াশিংটন যদি এই মহামারীর জন্য দায়ী হয়, তবে একসময় এটি তাদের দিকে ফিরে যাবে। তাদেরও ভুগতে হবে।
তবে এমন অনেক ষড়যন্ত্র তত্ত্ব ছড়ানো হলেও এর পক্ষে কোনো প্রমাণ হাজির করতে পারেনি কোনো পক্ষ।
এর আগে ইরানের বেসামরিক প্রতিরক্ষা সংস্থার প্রধান জেনারেল গোলাম রেজা জালালি বলেন, দেশে নতুন করোনাভাইরাস নিয়ে গণমাধ্যম যেভাবে ভয় উৎপাদন করছে, তাতে মনে হচ্ছে এটা চীন ও ইরানের বিরুদ্ধে মার্কিন জীবাণু হামলা। বেশ কিছু প্রতিবেদন এমন আভাসই দিচ্ছে যে এটা কোনো বৈরী রাষ্ট্রের কাজ হতে পারে।
যদিও তার এই সন্দেহকে প্রমাণ করতে হলে পরীক্ষাগারের তদন্ত ও ভাইরাসের জেনোম নিয়ে গবেষণা করা দরকার বলে তিনি মনে করেন।
চীনের মূল ভূখণ্ডের বাইরে এই ভাইরাসে সবচেয়ে বেশি আক্রান্ত দেশগুলোর মধ্যে একটি হচ্ছে ইরান। বৃহস্পতিবার দেশটিতে নতুন করে অন্তত ১৫ জন নিহত হয়েছেন। এতে করে ইসলামি প্রজাতন্ত্রটিতে সর্বমোট নিহতের সংখ্যা দাঁড়িয়েছে ১০৭ জনে।

করোনাভাইরাস মহামারী হিসেবে রূপ নেয়ায় যুক্তরাষ্ট্রকেই দোষী বলছেন ইরানের বিপ্লবী গার্ডসের প্রধান হোসেন সালামি। হুশিয়ার করে তিনি বলেন, যারা এই ভাইরাস ছড়িয়েছে, শেষ পর্যন্ত তাদের জন্যই তা হিতে বিপরীত হতে পারে।